สรุปภาวะตลาดต่างประเทศวานนี้
สรุปภาวะตลาดต่างประเทศ ประจำวันที่ 28 ธ.ค. 60
28 ธ.ค. 2560

ดัชนีดาวโจนส์ตลาดหุ้นนิวยอร์กปิดบวกเมื่อคืนนี้ (27 ธ.ค.) โดยได้ปัจจัยบวกจากการดีดตัวขึ้นของหุ้นกลุ่มเทคโนโลยี และข้อมูลเศรษฐกิจที่แข็งแกร่งของสหรัฐ ซึ่งรวมถึงดัชนีการทำสัญญาขายบ้านที่รอปิดการขาย (pending home sales) อย่างไรก็ตาม วอลุ่มการซื้อขายบางเบา เนื่องจากนักลงทุนส่วนใหญ่ชะลอการซื้อขายในช่วงใกล้สิ้นปี
ดัชนีเฉลี่ยอุตสาหกรรมดาวโจนส์ปิดที่ 24,774.30 จุด เพิ่มขึ้น 28.09 จุด หรือ +0.11% ดัชนี S&amp;P500 ปิดที่ 2,682.62 จุด เพิ่มขึ้น 2.12 จุด หรือ +0.08% และดัชนี Nasdaq ปิดที่ 6,939.34 จุด เพิ่มขึ้น 3.09 จุด หรือ +0.04%
 
ตลาดหุ้นยุโรปปิดบวกเมื่อคืนนี้ (27 ธ.ค.) โดยได้ปัจจัยหนุนจากการพุ่งขึ้นของหุ้นกลุ่มเหมืองแร่ หลังจากราคาทองแดงทะยานขึ้นอย่างแข็งแกร่ง จากรายงานข่าวที่ว่าทางการจีนได้สั่งให้บริษัทผู้ผลิตทองแดงชั้นนำของประเทศปรับลดการผลิตเพื่อรับมือกับมลภาวะในช่วงฤดูหนาว
ดัชนี Stoxx Europe 600 เพิ่มขึ้น 0.1% ปิดที่ 390.54 จุด
ดัชนี FTSE 100 ตลาดหุ้นลอนดอนปิดที่ 7,620.68 จุด เพิ่มขึ้น 28.02 จุด หรือ +0.37% ดัชนี CAC-40 ตลาดหุ้นฝรั่งเศสปิดที่ 5,368.84 จุด เพิ่มขึ้น 4.12 จุด หรือ +0.08% และดัชนี DAX ตลาดหุ้นเยอรมันปิดที่ 13,070.02 จุด ลดลง 2.77 จุด หรือ -0.02%
 
ดัชนีตลาดหุ้นลอนดอนทำสถิติปิดที่ระดับสูงสุดเป็นประวัติการณ์เมื่อคืนนี้ (27 ธ.ค.) ท่ามกลางปริมาณการซื้อขายที่เบาบาง เนื่องจากเป็นช่วงวันหยุดเทศกาลคริสต์มาสและปีใหม่ โดยตลาดได้แรงหนุนจากหุ้นกลุ่มเหมืองแร่ที่ทะยานขึ้นอย่างแข็งแกร่ง
ดัชนี FTSE 100 เพิ่มขึ้น 28.02 จุด หรือ +0.37% ปิดที่ 7,620.68 จุด
 
สัญญาน้ำมันดิบเวสต์เท็กซัส (WTI) ตลาดนิวยอร์กปิดลบเมื่อคืนนี้ (27 ธ.ค.) เนื่องจากนักลงทุนเทขายทำกำไรหลังจากสัญญาน้ำมันพุ่งขึ้นแตะระดับสูงสุดในรอบกว่า 2 ปีเมื่อวันอังคารที่ผ่านมา อันเนื่องมาจากข่าวการลอบวางระเบิดท่อส่งน้ำมันในลิเบีย ขณะที่นักลงทุนจับตารายงานสต็อกน้ำมันดิบของสหรัฐซึ่งจะมีการเปิดเผยในวันนี้
สัญญาน้ำมันดิบ WTI ส่งมอบเดือนก.พ. ลดลง 33 เซนต์ หรือ 0.6% ปิดที่ 59.64 ดอลลาร์/บาร์เรล
สัญญาน้ำมันดิบเบรนท์ส่งมอบเดือนก.พ. ลดลง 58 เซนต์ หรือ 0.9% ปิดที่ 66.44 ดอลลาร์/บาร์เรล
 
สัญญาทองคำตลาดนิวยอร์กปิดปรับตัวขึ้นเมื่อคืนนี้ (27 ธ.ค.) โดยได้ปัจจัยหนุนจากสกุลเงินดอลลาร์ที่อ่อนค่าลงเมื่อเทียบกับสกุลเงินหลักๆ อันเนื่องมาจากนักลงทุนซึมซับข้อมูลเศรษฐกิจของสหรัฐ ซึ่งรวมถึงดัชนีความเชื่อมั่นผู้บริโภคเดือนธ.ค.จากคอนเฟอเรนซ์ บอร์ด
สัญญาทองคำตลาด COMEX (Commodity Exchange) ส่งมอบเดือนก.พ. เพิ่มขึ้น 3.9 ดอลลาร์ หรือ 0.3% ปิดที่ระดับ 1291.4 ดอลลาร์/ออนซ์
สัญญาโลหะเงินส่งมอบเดือนมี.ค. เพิ่มขึ้น 15.2 เซนต์ หรือ 0.92% ปิดที่ 16.756 ดอลลาร์/ออนซ์
สัญญาพลาตินัมส่งมอบเดือนม.ค. เพิ่มขึ้น 20 เซนต์ หรือ 0.02% ปิดที่ 923.7 ดอลลาร์/ออนซ์
สัญญาพัลลาเดียมส่งมอบเดือนมี.ค. พุ่งขึ้น 13.90 ดอลลาร์ หรือ 1.3% ปิดที่ 1,056.35 ดอลลาร์/ออนซ์
 
สกุลเงินดอลลาร์สหรัฐอ่อนค่าลงเมื่อเทียบกับเงินสกุลหลักๆ ในการซื้อขายที่ตลาดนิวยอร์กเมื่อคืนนี้ (27 ธ.ค.) ขณะนักลงทุนซึมซับข้อมูลเศรษฐกิจที่สำคัญของสหรัฐ ซึ่งรวมถึงดัชนีความเชื่อมั่นผู้บริโภคเดือนธ.ค.โดยคอนเฟอเรนซ์ บอร์ด
ยูโรแข็งค่าขึ้นเมื่อเทียบกับดอลลาร์สหรัฐ ที่ระดับ 1.1897 ดอลลาร์ จากระดับ 1.1864 ดอลลาร์ ในขณะที่ปอนด์แข็งค่าขึ้นแตะ 1.3399 ดอลลาร์ จากระดับ 1.3379 ดอลลาร์ และดอลลาร์ออสเตรเลียแข็งค่าขึ้น ที่ระดับ 0.7775 ดอลลาร์ จากระดับ 0.7728 ดอลลาร์
ดอลลาร์แข็งค่าขึ้นเมื่อเยน ที่ระดับ 113.25 เยน จากระดับ 113.16 เยน แต่อ่อนค่าลงเมื่อเทียบกับฟรังก์สวิส ที่ระดับ 0.9867 ฟรังก์สวิส จากระดับ 0.9893 ฟรังก์สวิส